**Likumprojekta projekta**

**“Grozījumi Profesionālās izglītības likumā”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) |  |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts “Grozījumi Profesionālās izglītības likumā” (turpmāk – likumprojekts) sagatavots pēc Izglītības un zinātnes ministrijas (turpmāk – ministrija) iniciatīvas, pilnveidojot normatīvo regulējumu profesionālās izglītības satura reformas īstenošanā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar Ministru kabineta 2009.gada 16.septembra rīkojumu Nr.629 “Par koncepciju “Profesionālās izglītības pievilcības paaugstināšana un sociālo partneru līdzdalība profesionālās izglītības kvalitātes nodrošināšanā”” tika uzsākta profesionālās izglītības satura reforma.  Īstenojot profesionālās izglītības satura reformu 2015.gada 23.aprīlī Saeima pieņēma likumu “Grozījumi Profesionālās izglītības likumā” (turpmāk – grozījumi likumā).  Ar grozījumiem likumā tika ieviestas vairākas būtiskas izmaiņas profesionālās izglītības jomā, kas tobrīd bija nepieciešamas un steidzamas, lai uzsāktu minētajā koncepcijā paredzēto profesionālās izglītības satura reformu.  Ar šiem grozījumiem likumā tika ieviesta Latvijas kvalifikāciju ietvarstruktūra, kas pielīdzināta Eiropas kvalifikāciju ietvarstruktūrai. Regulējums par Latvijas kvalifikāciju ietvarstruktūru stājās spēkā vienlaikus ar atbilstošajiem grozījumiem Izglītības likumā, kas pieņemti Saeimā 2015.gada 18. jūnijā.  Ar grozījumiem likumā tika ieviests regulējums par Nozaru ekspertu padomēm, darba vidē balstītām mācībām, profesionālās izglītības iestāžu konventu, tika nodalīti profesiju standarti no profesiju klasifikatora.  Ar 2017.gada 22.jūnija likumu “Grozījumi Profesionālās izglītības likumā” profesionālajā izglītībā tika ieviestas moduļu programmas un modulārās programmas.  Turpinot īstenot uzsākto profesionālās izglītības satura reformu, nepieciešams pilnveidot esošās normas.  Ar Izglītības un zinātnes ministrijas 2018.gada 3.maija rīkojumu Nr.1-2e/2018/154 “Par pastāvīgās Profesionālās izglītības likuma darba grupas izveidi” ir izveidota starpinstitucionāla darba grupa (turpmāk – darba grupa), kuras uzdevums ir izvērtēt dažādu institūciju sniegtos priekšlikumus Profesionālās izglītības likuma grozījumiem, kā arī nepieciešamības gadījumā izstrādāt grozījumus Profesionālās izglītības likumā un ar to saistītajos normatīvajos aktos.  Lai mainīgajā darba vidē nodrošinātu profesionālās izglītības atbilstību darba tirgus prasībām, ir nepieciešami grozījumi esošajā regulējumā, kas precizē terminus, ievieš jaunus terminus un tiesību normas.  Likumprojekts ietver pieaugušo formālās profesionālās izglītības terminu precizējumu, proti, nosakot, ka profesionālo tālākizglītību ir tiesīgas apgūt pilngadīgas personas, un nosakot, ka profesionālās pilnveides izglītības ietvaros persona var apgūt, pilnveidot un attiecīgi novērtēt apgūtas profesionālās kvalifikācijas daļu.  Kā arī ņemot vērā, ka termins centralizēts eksāmens jau ir skaidrots Vispārējās izglītības likumā, savukārt termins profesionālās kvalifikācijas eksāmens tiek lietots, bet normatīvajā regulējumā nav skaidrots, ir nepieciešams papildināt likumprojektu ar termina skaidrojumu. Lai nodrošinātu vienotu pieeju profesionālās kvalifikācijas piešķiršanai, likumprojektā precizēts Ministru kabinetam dotais pilnvarojums, paredzot, ka Ministru kabinets nosaka ne tikai profesionālās kvalifikācijas eksāmena norises kārtību, bet arī tā satura izstrādes, organizēšanas un vērtēšanas kārtību.  Veicot profesionālās izglītības satura reformu, modulārās profesionālās izglītības programmas tiek veidotas uz sasniedzamajiem mācīšanās rezultātiem, kas visciešāk saistīti ar reāliem darba apstākļiem, ideālā gadījumā, tās iespējams īstenot tieši darba vietā. Sasniedzamos mācīšanās rezultātus grupējot gan vienībās, gan moduļos, kurus var izmantot ne tikai kā struktūru  formālās izglītības programmās, bet arī apstiprināt kā neformālās un ikdienas mācīšanās rezultātus. Tāpēc ir svarīgi likumdošanā nodefinēt šos terminus – sasniedzamo mācīšanās rezultātu vienība, profesionālās kvalifikācijas daļa, tai skaitā, precizēt terminu – profesionālā kvalifikācija. Ieviešot modulārās profesionālās izglītības programmas**,** būtiski samazināsies laiks, kas vajadzīgs, lai ātri reaģētu uz darba tirgus prasībām. Profesionālās izglītības programmas modulis ir profesionālās kvalifikācijas satura sastāvdaļa, kura pamatā ir sasniedzamo mācīšanās rezultātu vienība, kas sastāv no novērtējuma un pierādāmu zināšanu, prasmju un kompetenču kopuma. Moduli var piemērot vienai vai vairākām profesionālajām kvalifikācijām modulārajā izglītības programmā vai īstenot atsevišķi profesionālo kompetenču pilnveidei kā profesionālās izglītības programmu. Izstrādātais modulārās profesionālās izglītības programmas saturs ir elastīgs, tā ieviešana tiks nodrošināta profesionālās pamatizglītības, profesionālās vidējās izglītības, arodizglītības, profesionālās tālākizglītības programmās. Tāpēc svarīgi ir definēt terminus – saistītās profesijas un specializācijas, veidot vienotu izpratni par nozares līdzīgu profesionālo kvalifikāciju īsāku apguvi mūžizglītības kontekstā.  Šobrīd profesionālajā izglītībā tiek lietoti un profesionālo izglītību apliecinošajos dokumentos tiek norādīti gan profesionālās kvalifikācijas līmeņi, gan Latvijas kvalifikāciju ietvarstruktūras līmeņi. Darba grupā secināts, ka būtu lietderīgi turpmāk lietot tikai vienu – Latvijas kvalifikāciju ietvarstruktūras līmeni. Ņemot vērā, ka Izglītības likumā ir noteikti Latvijas kvalifikāciju ietvarstruktūras astoņi līmeņi, tad likumprojekts vienotas terminoloģijas nolūkā definē profesionālās kvalifikācijas Latvijas kvalifikāciju ietvarstruktūras līmeņos. Likumprojektā paredzēts, ka turpmāk profesionālo izglītību apliecinošajos dokumentos tiks norādīts Latvijas kvalifikāciju ietvarstruktūras līmenis.  Lai samazinātu profesionālo izglītību nepabeigušo personu skaitu, nepieciešams paredzēt elastīgu profesionālās izglītības programmu apguvi apliecinošu valsts atzītu dokumentu izsniegšanu, paredzot izglītību apliecinošu dokumentu izsniegt arī par nepilnu profesionālās vidējās izglītības programmas apguvi, kas nedod iespēju turpināt izglītību augstākajā izglītības pakāpē.  Nepieciešams pilnveidot regulējumu par modulārās profesionālās izglītības programmas daļas apguvi apliecinošajiem dokumentiem, likumprojekts paredz vienota un visiem izglītības iestāžu dibinātājiem saistoša regulējuma izveidi Ministru kabineta noteikumu formā.  Izvērtējot nozaru ekspertu padomju darbību, ir secināts, ka nepieciešams precizēt nozaru ekspertu padomju funkcijas un to sastāvu. Vienlaikus, nemainot būtību, ir paredzēts precizēt nozaru ekspertu padomju darbības mērķi. Nozaru ekspertu padomju sastāvu paredzēts precizēt atbilstoši nozaru ekspertu padomju mērķī definētajām mērķa grupām (valsts un pašvaldību, nozares darba devēju un to apvienību, arodbiedrību un speciālistu sadarbību):  - "nozaru darba devēju vai to apvienību" - iekļauj gan uzņēmumu deleģētus, gan nozaru asociāciju deleģētus pārstāvjus;  - "nozaru profesionālās organizācijas" jāiekļauj atsevišķi, jo, piem., grāmatvežu asociācija nav darba devēju pārstāvji, bet speciālistu pārstāvji. Ir nozares, kurās šādu organizāciju ir daudz;  - " *nozaru arodbiedrību vai darbinieku* " - ietver gan arodbiedrībasm, gan darbinieku pārstāvjus;  - tā kā šīs grupas ietver visas mērķagrupas, tad svītrojams būtu "kā arī var pieaicināt citus nozares ekspertus".  - "novērotājus/pieaicinātos" (izglītības iestādes) nav atsevišķi jāmin likumā, bet tas neizslēdz, ka nozaru ekspertu padomes tās aicinās un sūtīs informāciju, kā arī bija līdz šim.  Par nozaru ekspertu padomju darbības koordinācijas finansēšanu bija paredzēts, ka pēc Darbības programmas “Izaugsme un nodarbinātība” 8.5.1.specifiskā atbalsta mērķa “Palielināt kvalificētu profesionālās izglītības iestāžu audzēkņu skaitu pēc to dalības darba vidē balstītās mācībās vai mācību praksē uzņēmumā” beigām ir izvērtējama nozaru ekspertu padomju turpmākā darbība un finansējuma nepieciešamība.  Ministru kabineta 2016.gada 15.jūlija noteikumu Nr.485 “Nozaru ekspertu padomju izveidošanas, darbības un darbības koordinācijas kārtība” sākotnējās ietekmes novērtējuma ziņojumā (anotācijā) tika paredzēts, ka pēc Darbības programmas “Izaugsme un nodarbinātība” 8.5.1.specifiskā atbalsta mērķa “Palielināt kvalificētu profesionālās izglītības iestāžu audzēkņu skaitu pēc to dalības darba vidē balstītās mācībās vai mācību praksē uzņēmumā” beigām ir izvērtējama nozaru ekspertu padomju turpmākā darbība un finansējuma nepieciešamība. Šobrīd ir secināts, ka nozaru ekspertu darbība ir finansējama no valsts budžeta. Likumprojekts paredz, ka nozaru ekspertu padomju darbība tiks finansēta no valsts budžeta.  Lai nodrošinātu priekšlaicīgas mācību pamešanas samazināšanu profesionālajā izglītībā, nepabeigtas profesionālās izglītības turpināšanas iespēju un pāreju uz citu profesionālās izglītības programmu vai citu profesionālās izglītības iestādi, likumprojekts paredz vienota un visiem izglītības iestāžu dibinātājiem saistoša regulējuma izveidi Ministru kabineta noteikumu formā.  Ņemot vērā, ka visa informācija par izglītības iestādi un tās licencētajām un akreditējamām izglītības programmām ir pieejama Valsts izglītības informācijas sistēmā, tad, lai mazinātu administratīvo slogu profesionālajā izglītībā likumprojekts paredz atteikšanos no licences kā dokumenta sagatavošanas un izsniegšanas izglītības iestādei.  Izglītības likuma 14.panta 71. punktā ir paredzēts, ka Ministru kabinets apstiprina valsts izglītības iestāžu (izņemot valsts augstskolu — atvasināto publisko personu) nolikumus. Likumprojekts paredz no Profesionālās izglītības likuma izslēgt normu, ka valsts profesionālās izglītības iestāžu nolikumus apstiprina attiecīgā ministrija, tādējādi, saskaņojot Profesionālās izglītības likuma normu par valsts izglītības iestādes nolikuma apstiprināšanu ar Izglītības likumu.  Izglītības likuma 23.panta piektajā daļā ir noteikts, ka par izglītības iestādes likvidāciju vai reorganizāciju attiecīgās institūcijas un personas informējamas ne vēlāk kā sešus mēnešus iepriekš. Ja objektīvu apstākļu dēļ minēto termiņu nav iespējams ievērot, par izglītības iestādes likvidāciju vai reorganizāciju attiecīgās institūcijas un personas informējamas ne vēlāk kā trīs mēnešus iepriekš. Likumprojektā paredzēts saskaņot attiecīgo normu ar Izglītības likumu.  Ministru kabineta 2017.gada 5.septembra protokollēmumā (protokols Nr.43 14.§) ministrijai ir dots uzdevums līdz 2020.gada 31.decembrim nodrošināt monitoringa datu iegūšanu par profesionālās vidējās izglītības iestāžu absolventu nodarbinātību un ienākumiem.  Likumprojektā ietvertas normas, nosakot, ka profesionālās vidējās izglītības programmu (iestāžu) absolventu reģistrs ir Valsts izglītības informācijas sistēmas sastāvdaļa, kā arī paredz attiecīgu ziņu iekļaušanu tajā.  Šobrīd spēkā esošā Profesionālās izglītības likuma 31.panta sestā daļā ir paredzēts, ka Ministru kabinets nosaka profesionālās kvalifikācijas, kuras iegūstot izglītojamie obligāti apdrošināmi pret nelaimes gadījumiem mācību prakses laikā, kā arī apdrošinājuma summas minimālo apmēru. Ar Ministru kabineta 2012.gada 20.novembra noteikumiem Nr.785 “Mācību prakses organizācijas un izglītojamo apdrošināšanas kārtība” ir noteiktas profesionālās kvalifikācijas, kuras iegūstot veicama izglītojamo apdrošināšana pret nelaimes gadījumiem mācību prakses laikā. Šo profesionālo kvalifikāciju saraksts ir mainīgs. Likumprojektā paredzēts, ka izglītojamos var apdrošināt pret nelaimes gadījumiem mācību prakses laikā apgūstot jebkuru profesionālo kvalifikāciju. Savukārt apdrošināšana veicama saskaņā ar Ministri kabineta noteikumiem par profesionālās izglītības programmu finansēšanas kārtību. |
| 3. | Projekta izstrādē iesaistītās institūcijas un publiskas personas kapitālsabiedrības | Ministrija, Akadēmiskās informācijas centrs, Valsts izglītības satura centrs, Izglītības kvalitātes valsts dienest, Valsts izglītības attīstības aģentūra, Zemkopības ministrija, Labklājības ministrija, Kultūras ministrija, Ekonomikas ministrija, Latvijas Darba devēju konfederācija, Lauksaimnieku organizāciju sadarbības padome, Latvijas Brīvo arodbiedrību savienība, Latvijas Tirdzniecības un rūpniecības kamera, Latvijas Amatniecības kamera, Nodarbinātības valsts aģentūra, Latvijas Pašvaldību savienība, Jelgavas pilsētas pašvaldības Jelgavas izglītības pārvalde, Valmieras pilsētas Izglītības pārvalde, Profesionālās izglītības biedrība, Rīgas mākslas un mediju tehnikums, Latvijas Neatkarīgo Mežizstrādātāju Asociācija, Latvijas Būvnieku asociācija. |
| 4. | Cita informācija |  |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Profesionālās izglītības iestādes, profesionālo izglītības programmu izglītojamie, izglītojamo vecāki vai personas, kuras īsteno aizgādību, profesionālās izglītības iestāžu pedagogi, darba devēji, nevalstiskās organizācijas, kas iesaistītas profesionālajā izglītībā. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Nepieciešami grozījumi Ministru kabineta noteikumos:  1) Ministru kabineta 2016.gada 15.jūlija noteikumos Nr.485 “Nozaru ekspertu padomju izveidošanas, darbības un darbības koordinācijas kārtība”;  2) Ministru kabineta 2012.gada 20.novembra noteikumos Nr.785 “Mācību prakses organizācijas un izglītojamo apdrošināšanas kārtība”;  3) Ministru kabineta 2010.gada 17.augusta noteikumos Nr.788 “Valsts izglītības informācijas sistēmas saturs, uzturēšanas un aktualizācijas kārtība”;  4) Ministru kabineta 2005.gada 21.jūnija noteikumos Nr.451 “Kārtība, kādā izsniedzami valsts atzīti profesionālo izglītību un profesionālo kvalifikāciju apliecinoši dokumenti un akreditētas profesionālās izglītības programmas daļas apguvi apliecinoši dokumenti”;  5) Ministru kabineta 2005.gada 29.novembra noteikumos Nr.902 “Kārtība, kādā izsniedzami profesionālās pilnveides un profesionālās ievirzes izglītību apliecinoši doku­menti”;   6) Ministru kabineta 2017.gada 13.jūnija noteikumos Nr.322 “Noteikumi par Latvijas izglītības klasifikāciju”;  7) Ministru kabineta 2011.gada 22.februāra noteikumos Nr.146 “Kārtība, kādā novērtē ārpus formālās izglītības sistēmas apgūto profesionālo kompetenci”;  8) Ministru kabineta 2011.gada 30.augusta noteikumos Nr.662 “Profesionālās kvalifikācijas eksāmenu norises kārtība akreditētās profesionālās izglītības programmās”.  Būs jāizdod jauni Ministru kabineta noteikumi:  1) Ministru kabineta noteikumi “Kārtība, kādā nodrošina izglītības turpināšanu arodizglītības, profesionālās vidējās izglītības vai profesionālās tālākizglītības programmās, kā arī apgūtu un novērtētu sasniedzamo mācīšanās rezultātu pārneses kārtību”;  2) Ministru kabineta noteikumi “Kārtība, kādā izglītojamie tiek uzņemti profesionālās izglītības programmās un atskaitīti no tām”. |
| 2. | Atbildīgā institūcija | Ministrija. |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts š.g. 11.jūnijā ievietots ministrijas tīmekļa vietnē [www.izm.gov.lv](http://www.izm.gov.lv), lai sabiedrība varētu izteikt viedokli par likumprojektu. |
| 2. | Sabiedrības līdzdalība projekta izstrādē | Likumprojekts apspriests darba grupā, kurā tika iekļauti pārstāvji no Latvijas Darba devēju konfederācijas, Lauksaimnieku organizāciju sadarbības padomes, Latvijas Brīvo arodbiedrību savienības, Latvijas Tirdzniecības un rūpniecības kameras, Latvijas Amatniecības kameras, Nodarbinātības valsts aģentūras, Latvijas Pašvaldību savienības, Jelgavas pilsētas pašvaldības Jelgavas izglītības pārvaldes, Valmieras pilsētas Izglītības pārvaldes, Profesionālās izglītības biedrības, Rīgas mākslas un mediju tehnikuma, Latvijas Neatkarīgo Mežizstrādātāju Asociācijas, Latvijas Būvnieku asociācijas. |
| 3. | Sabiedrības līdzdalības rezultāti | Par ministrijas tīmekļa vietnē [www.izm.gov.lv](http://www.izm.gov.lv)  viedokļi ….. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrija, Valsts izglītības satura centrs, Izglītības kvalitātes valsts dienest, Akadēmiskās informācijas centrs, Latvijas Darba devēju konfederācija, Lauksaimnieku organizāciju sadarbības padome, Zemkopības ministrija, Labklājības ministrija, Kultūras ministrija, Ekonomikas ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiek veidotas.  Esošās institūcijas netiek reorganizētas vai likvidētas. |
| 3. | Cita informācija | Nav. |

Izglītības un zinātnes ministre Ilga Šuplinska

Vizē:

Valsts sekretāre Līga Lejiņa